2022 yil “Fransiyada O`zbekiston yili” bo`ladi — Jan-Batist Lemuan

Bosh vazir o`rinbosari, Turizmni rivojlantirish davlat qo`mitasi raisi Aziz Abduhakimov Fransiya Respublikasining xorij va Frankofoniya Frankofóniya (La Francophonie — jahonning xalqaro fransuzzabon mamlakatlar tashkiloti)dagi turizm va fransuzlar ishlari bo`yicha vaziri Jan-Batist Lemuan bilan onlayn muzokaralar o`tkazdi.
Fransiya tomon O`zbekistonning turizm sohasidagi islohotlari, mamlakat tursanoatidagi investision imkoniyatlar, sohadagi yangi yo`nalishlar bilan tanishtirildi. Shu bilan birga mamlakatimizda joriy qilinayotgan «Uzbekistan. Safe travel GUARANTEED» epidemiologik xavfsizlik tizimi asosida yaratilayotgan xavfsiz sayohat sharoitlariga oid ma`lumotlar taqdim etildi.
Shuningdek O`zbekiston rahbariyati tomonidan mamlakatda koronavirus tarqalishiga qarshi hamda barqaror epidemiologik sharoitni yaratish yo`lida qabul qilingan tezkor chora-tadbirlar, pandemiyaning turizm sohasiga ta`sirini yumshatishga yo`naltirilgan maxsus dasturlar va moliyaviy instrumentlar haqida batafsil ma`lumot berildi.
Jan-Batist Lemuan O`zbekiston va Fransiya o`rtasidagi aloqalarning rivojlanishiga Prezident Shavkat Mirziyoevning 2018 yilda Fransiya Respublikasiga amalga oshirgan tashrifi turtki berganini alohida ta`kidladi. Zero ushbu tashrif natijasida ikki mamlakat o`rtasida turizm sohasidagi aloqalar faollashdi, hamkorlikdagi tadbirlar soni ko`paydi, O`zbekiston va Fransiyaning turistik kompaniyalari o`rtasidagi kooperasiya sezilarli darajada kengaydi.
Fransiya tomon FASEP (Tadqiqotlar va xususiy sektorga yordam ko`rsatish jamg`armasi) ko`magida “Geode”, «Manie Lives», “Egis”  va boshqa fransuz kompaniyalari konsorsiumining Toshkent viloyati Bo`stonliq tumanidagi “Beldirsoy-Chimyon-Nanay” xalqaro kurortiga doir faoliyatini qo`llab-quvvatlashini bildirdi.
Bundan tashqari, vazir Fransiya tomon 2023 yilda Butunjahon turizm tashkiloti Bosh assambleyasining 25-yig`ilishini o`tkazishda hamda 2021-2025 yillarda Tashkilot Ijroiya qo`mitasi a`zoligiga O`zbekiston nomzodini qo`llab-quvvatlashini ma`lum qildi.
Shu bilan birga, turizm sohasi uchun kadrlar tayyorlashda hamkorlik aloqalarini yana-da kuchaytirishga oid kelishuvga erishildi. O`zbekistonda Fransiyaning etakchi oliy ta`lim muassasalari filiallarini ochishga oid loyihalar, qo`shma ta`lim dasturlarini amalga oshirish shular jumlasidandir.
Uchrashuv doirasida shuningdek keyingi yillarda madaniy-gumanitar loyihalarni yo`lga qo`yish, jumladan Parijdagi “Luvr” muzeyida “Markaziy Osiyo ulug`vorligi. O`zbekistonning karvon yo`llarida” ko`rgazmasi va Arab dunyosi institutida “Ipak yo`li bo`ylab” ko`rgazmasini o`tkazishga alohida e`tibor qaratildi. Jan-Batist Lemuanning so`zlariga ko`ra, ushbu keng ko`lamli loyihalar ortidan 2022 yil “Fransiyada O`zbekiston yili” bo`ladi. Bu esa O`zbekistonning bor go`zalligi va madaniy boyligining fransuzlar tomonidan munosib baholanishiga zamin yaratadi.